# Nærmere om anslaget for kostnadssprekken etter RNB

Det redegjøres her for et nytt anslag for veksten i den kommunale deflatoren sammenliknet med anslaget i RNB på 3,7 prosent.

Den kommunale deflatoren veier sammen veksten i lønnskostnadene i kommunal sektor og indikatorer for prisveksten de står overfor. Vekten til lønnskostnadene er om lag 59 prosent, mens den «rene prisdelen» da her en vekt på rundt 41 prosent. Regnestykke for defaltoren basert på den tradisjonelle metoden der det er tatt utgangspunkt i SSBs siste prognoser (hvor årslønnsveksten for hele økonomien i 2022 er lik «utfallet» av lønnsoppgjøret i KS-området) ser da slik ut:

Tradisjonell metode: 0,59\*3,8+0,41\*(5,7+0,5) = 4,78

Prisveksten som fanges opp i byggekostnadsindeksene som inngår i beregningsgrunnlaget av deflatoren har en mye større vekt i kommunene enn i husholdningenes konsum (og dermed KPI). Byggekostnadene har en vekt i den rene prisdelen av deflatoren på 0,5 (altså halvparten). Det er to byggekostnader som inngår i deflatoren (boligbygg og veganlegg). Som et anslag for årsgjennomsnittet i disse indeksene er det lagt til grunn at det ikke blir noen endring fra siste observasjon i resten av året (overheng). Det gir er årsvekst på 9,3 prosent. Ved beregning av prisvekstbidraget fra byggekostnadene må det tas hensyn til at deler av prisveksten allerede er med i KPI-anslaget, slik at ekstrabidraget er forskjellen mellom SSBs KPI-anslag på 5,7 prosent og overhenget i byggekostnader på 9,3 prosent. Dette gir da et vekstbidrag til deflatoren som følger:

Prisvekstbidrag fra høye byggekostnader: 0,41\*0,5\*(9,3-5,7) = 0,74

Den siste korreksjonen gjelder strømkostnadene. I SSBs KPI-anslag ligger formodentlig et godt anslag for prisveksten husholdningene vil oppleve fra strøm. En relevant kostnadsdeflator for kommunesektoren må imidlertid ta inn over seg at kommunenesektoren ikke får noen strømstøtte. Som anslag på hva betydningen av det vil bli for deflatoren, tas det utgangspunkt i SSBs informasjon om at KPI-veksten så langt i år ville vært 2,0 prosent høyere uten strømstøtte. Her kan det på den ene siden anmerkes at prisene nå er høyere enn tidligere i år, og at dette avviket trolig derfor vil øke. På den annen side inkluderer SSB virkningen av redusert elavgift, som også kommunene nyter godt av. Konklusjonen er å legge til effekten av at den rene prisveksten blir økt med 2,0 prosentpoeng:

Prisvekstbidrag fra «manglende» strømstøtte: 0,41\*2,0 = 0,82

Gitt justering av resultatet fra den tradisjonelle metoden med de to prisvekstbidragene – blir anslaget for veksten i den kommunale deflatoren 6,3 prosent. Det betyr at «prisene» i 2022 anslås å være 2,5 prosent høyere enn anslått i RNB (1,063/1,037=1,025).